钦定古今图书集成/明伦汇编/氏族典/第256卷 > 王凌
## 钦定古今图书集成/明伦汇编/氏族典/第256卷 > 王凌

按《魏志王凌传》：“凌字彦云，太原祁人也。叔父允为汉
司徒，诛董卓，卓将李傕、郭氾等杀允，尽害其家。凌及
兄晨时年皆少，逾城得脱，归乡里。凌举孝廉，为发干
长，太祖辟为丞相掾属。文帝践阼，出为兖州刺史，与
张辽等至广陵，讨孙权有功，封宜成亭侯，转青州。后
从曹休征吴失利，凌力战决围，休得免难。仍徙为兖”
豫州刺史。正始初，为征东将军、假节、都督扬州诸军
事。二年，吴将全琮寇芍陂，凌率诸军逆讨，力战连日，
贼退。进封南乡侯，迁车骑将军、仪同三司。是时，凌外
甥令狐愚以才能为兖州刺史，屯平阿，舅甥并典兵，
专淮南之重，密协计谓“齐王不任天位”，楚王彪长而
才，欲迎立彪都许昌。会愚病死，凌遣将军杨弘以废
立事告兖州刺史黄华，华、弘连名以白司马宣王。宣
王将中军乘水道讨凌，凌面缚水次，遣人送还京都，
至项，饮药死。